
ACTA DE SESSIÓ DEL PLE DE L'AJUNTAMENT

Identificació de la sessió

Número:
4/2014
Caràcter:
ordinari

Data:

29 de maig de 2014
Horari:

de 21.00 h a  23.13  h

Lloc: 

saló de sessions de la casa consistorial

Assistents

David Rodríguez i González (ERC), alcalde president

Lluís Xavier Gonzàlez i Villaró (ERC), primer tinent d’alcaldia

Salvi Nofrarias i Bellvehí (ERC), segon tinent d’alcaldia

Sara Alarcón i Postils (ERC), tercera tinenta d’alcaldia

Maria Tripiana i Viladrich (ERC), quarta tinenta d’alcaldia

Judit Cardona i Calvo (ERC)

Isabel Roca i Guitart (ERC)

Encarna Tarifa i Fernández (PSC)

Esteve Algué i Cardona (CiU)

Francesc Azorín i Montañà (CiU)

David Manzano i Soler (CiU)

Sílvia Torra i Vila (CiU)

Juan Campus i García (CIU)

Immaculada Jané i Viñals, secretària actal.

Desenvolupament de la sessió

L’alcalde declara oberta la sessió per tractar dels assumptes següents inclosos en l'ordre del dia.

1. Aprovació de les actes de les sessions anteriors

L’alcalde demana si cap membre de la corporació ha de formular alguna observació a l’acta  de la sessió del dia 27 de març de 2014, que és la que es presenta a la consideració del Ple.

Pren la paraula Lluís-Xavier Gonzàlez i diu que, al punt núm. 14 de l’ordre del dia, titulat “informes i resolucions”, a la seva intervenció on diu: “Ja es poden fer les reserves on-line de les pistes de tenis”, cal que hi digui: “s’està treballant en el programa informàtic per fer les reserves on-line de les pistes de tenis i pàdel”.
Tot seguit pren la paraula Esteve Algué i demana que, en el punt núm. 5 de l’ordre del dia, titulat “Modificació de l’ordenança municipal reguladora de les construccions en sòl no urbanitzable destinades a activitats agrícoles”, a la seva intervenció, cal afegir: “El regidor explica que el seu grup està a favor de qualsevol normativa que ajudi a mantenir la tipologia pròpia del vinyet però esperaven que l’expedient que va donar peu a la  tramitació d’aquesta ordenança no arribés a bon port.

Tot seguit intervé David Manzano i demana dues correccions a l’acta que es presenta a votació del Ple, i que són les següents:

1. Al 4t punt de l’ordre del dia, titulat “Proposta en relació a l’execució de l’obra Enllumenat avinguda Mare de Deu de Claustre, inclosa en el PUOSC anualitat 2011”, a la seva intervenció, cal afegir: “per una mala gestió o feina mal feta”.

2. Al 15è punt de l’ordre del dia, titulat ”precs i preguntes” s’afegeix la següent  intervenció del regidor:  David Manzano demana que es formuli la petició per tal que els mascles siguin declarats elements  patrimonial d’interès nacional.

2. Canvi del portaveu del grup municipal de CiU a favor de David Manzano i Soler
L’alcalde comenta que, el dia 22 de maig de 2014, tots els regidors de CIU van presentar un escrit, amb registre d’entrada núm. 1493, manifestant que a partir d’ara consideraven més adient que el càrrec de portaveu del grup municipal de CIU fos assumit per David Manzano i Soler, en substitució de Francesc Azorín i Montañà. 


David Rodríguez explica que la proposta que es presenta al ple reprodueix íntegrament la petició dels regidors de CIU  però comenta que troba de poc rigor i serietat que un grup polític, en els tres anys que  porta de legislatura, hagi tingut tres portaveus.

Francesc Azorin  explica que per motius laborals no disposa de temps per dedicar-se a aquesta tasca i per això  demana la substitució.

Tot seguit es procedeix a la votació i la proposta presentada a la consideració del Ple s’aprova per 5 vots a favor i 8 abstencions dels regidors David Rodríguez i González (ERC), Lluís Xavier Gonzàlez i Villaró (ERC), Salvi Nofrarias i Bellvehí (ERC), Sara Alarcón i Postils (ERC), Maria Tripiana i Viladrich (ERC), Judit Cardona i Calvo (ERC), Isabel Roca i Guitart (ERC) i Encarna Tarifa i Fernández (PSC).
3. Aprovació de les bases reguladores de la convocatòria d’ajuts per al foment de la implantació empresarial i la creació de llocs de treball estables al municipi de Solsona

A petició de l’alcalde, la secretària llegeix la proposta que es porta a la consideració del ple i que diu:

“L’Ajuntament de Solsona, per tal d’impulsar el desenvolupament econòmic i la lluita contra l’atur, té previst establir en els pressuposts de l’exercici 2014 una línea de subvencions públiques per afavorir la implantació empresarial i la creació de llocs de treball.

Atès que es fa necessari aprovar unes bases que regulin la concessió d’aquests ajuts, es proposa al Ple de l’Ajuntament l’adopció dels acords següents:

Primer. Aprovar inicialment les bases reguladores de la convocatòria d’ajuts per al foment de la implantació empresarial i la creació de llocs de treballs estables al municipi de Solsona, que s’adjunten en forma d’annex.

Segon. Exposar les bases a un període d’informació pública pel termini d’un mes amb edictes inserits al Butlletí Oficial de la Província de Lleida. Donat cas que en aquest període no es presentés cap al·legació, considerar l’acord d’aprovació inicial elevat a definitiu sense necessitat d’adoptar cap altre acord.

Tercer. Obrir la convocatòria per a l’exercici 2014 a partir de l’endemà de la publicació d’aquestes bases al Butlletí Oficial de la Província de Lleida i fins el 31 d’octubre de 2014.

Annex
“Bases reguladores de la convocatòria d’ajuts per al foment de la implantació empresarial i la creació de llocs de treball estables al municipi de Solsona

L'Ajuntament de Solsona, per tal d'impulsar el desenvolupament econòmic i la lluita contra l'atur, estableix en els seus pressupostos una línia de subvencions públiques per afavorir la implantació empresarial i la creació de llocs de treball estables al seu municipi, per al 2014. 

Aquests incentius tenen l’objectiu clar de rebaixar la taxa de desocupació a Solsona, incidint en els sectors de més difícil accés en el mercat laboral. 
Primera. Objecte de subvenció 

1.1 A efectes del que disposen aquestes bases, es consideraran objecte de subvenció les següents actuacions: 

a) Les inversions amb actius fixos, béns d'equip, instal·lacions i edificacions necessàries pel desenvolupament de l'activitat. 

b) La creació de llocs de treball estables. 

1.2 Seran objecte de subvenció les inversions per nova instal·lació i les que es realitzin per ampliació o trasllat d’activitat. 

Les inversions i activitats objecte de subvenció hauran d’estar ubicades al municipi de Solsona. 

La persona beneficiaria de l’ajut ha de ser el titular de la llicència d’activitats econòmiques.

1.3 Així mateix, es poden obtenir ajuts per les contractacions laborals estables que suposin increment net de plantilla, sempre que les relacions laborals per les quals es demani la subvenció es desenvolupin en l'àmbit territorial del municipi i que els contractes hagin estat concertats amb treballadors que tinguin el seu veïnatge administratiu a Solsona. 

Es consideraran relacions laborals estables als llocs de treball creats i es mantinguin en el temps independentment de la persona que ocupa el lloc. 

Per obtenir l’ajut el lloc de treball haurà d’estar ocupat per persones que sigui la seva primera ocupació o per persones aturades inscrites a l’oficina de treball de la Generalitat (OTG) en el moment d’iniciar l’activitat, amb independència de la forma jurídica que decideixin adoptar, que s’ubiquin o tinguin la seva raó social al terme municipal de Solsona. 
L’inici de l’activitat s’acreditarà mitjançant l’alta d’IAE d’acord amb les condicions que s’estableixen en aquestes bases. 

L’import que s’atorgarà per la creació de llocs de treball estables, fa referència a la contractació d’una persona a jornada de treball complerta. Per contractes a temps parcial, la quantia que s’atorgarà correspondrà a la part proporcional de l’ajuda en referència al temps de contractació de la persona.

1.4 No poden ésser objecte de subvenció:

a) Les relacions laborals de caràcter especial del personal d'alta direcció. 

b) Els contractes laborals no formalitzats per escrit. 

c) Els contractes laborals concertats amb treballadors que ja siguin titulars, en concepte de treballador, d'un contracte laboral de caràcter indefinit. 

d) Les relacions laborals que hagin estat declarades de caràcter indefinit per sentència judicial a instància del treballador afectat. 

e) Els contractes indefinits a temps parcial concertats conjuntament amb contractes de relleu com a conseqüència de l’accés de treballadors a la jubilació parcial. 

f) Les relacions laborals de caràcter especial dels esportistes professionals. 

g) Les relacions laborals de caràcter especial de les persones que intervenen en operacions mercantils per compte d’un o més empresaris sense assumir el risc d’aquestes operacions. 

h) Els contractes concertats per realitzar treballs que tinguin el caràcter de fixos discontinus. 

i) Aquelles empreses que hagin iniciat l’activitat econòmica o les actuacions subjectes a aquesta subvenció abans del dia 2 de gener de 2014.

j) Les existències i les primeres  matèries susceptibles a ser venudes per la naturalesa pròpia de l’activitat econòmica que es dona d’alta.

k) Material fungible d’oficina. 

l) Assegurances.

m) Les despeses per estar donat d’alta d’autònom. 

Segona. Beneficiaris 

2.1 Podran ser beneficiaris d'aquests ajuts les persones físiques o jurídiques titulars d'activitats industrials, de serveis i professionals que reuneixin les condicions següents: 
a) El titular de l’activitat haurà de tenir el seu domicili social o disposar d'un centre de treball estable, no itinerant, al municipi de Solsona.

b) No haver reduït sense motiu justificat la plantilla durant els sis mesos anteriors a la data de formalització del contracte laboral. 

c) Estar al corrent de les obligacions tributàries i socials de qualsevol classe. 

d) Complir la resta de requisits i tràmits procedimentals que exigeixen les presents bases. 
Només s’acceptarà una sol·licitud per beneficiari.

2.2 Així mateix, podran ser beneficiaris d'aquests ajuts els titulars de projectes d'auto-ocupació que siguin persones del municipi en situació legal d'atur, amb independència de la forma jurídica que decideixin adoptar, i que compleixin la resta de requisits d'acord amb el que es disposa en aquestes bases. 

No es considera auto-ocupació quan es tracti de la prestació, en qualsevol de les formes de gestió directa o indirecta, de serveis públics municipals.

2.3 Queden expressament exclosos de la possibilitat d'obtenir subvenció:
a) Les administracions públiques o els seus ens depenents, fins i tot en el cas que l'ens depenent sigui una societat mercantil participada directament o indirecta per l'ens públic de què es tracti.

b) Els bancs i caixes d'estalvi i entitats financeres i de crèdit en general.

c) Els establiments comercials amb superfícies comercials superiors a 400 m2 .

Tercera. Tipus d'incentius 

3.1 Es podran concedir subvencions pels següents conceptes: 
a) Sobre costos d'inversió i sobre costos tributaris (Impost sobre Construccions, Instal·lacions i Obres; Impost sobre Activitats Econòmiques; taxes per la prestació de serveis urbanístics; taxes per la tramitació de les autoritzacions ambientals). 

b) Per cada lloc de treball estable creat i ocupat per treballadors que tinguin el seu veïnatge administratiu al municipi de Solsona. 

3.2 Les inversions de primera instal·lació i els projectes d'auto-ocupació que reuneixin les condicions exigides en aquestes bases, podran gaudir de subvenció per cada un dels conceptes a què fa referència l'apartat anterior. 

3.3 Quan es tracti d'inversions per motiu de la modernització dels establiments existents amb activitat econòmica, per la millora de l’accessibilitat i supressió de barreres arquitectòniques, per l’arranjament d’aparadors o per la implantació o substitució de rètols i indicadors comercials. 

3.4 Per la creació de llocs de treball estables. 

En aquest cas han de concertar o haver concertat una o diverses relacions laborals estables que suposin un increment net de la plantilla, respecte a la de l'any natural immediatament anterior a aquell en què es produeixi la sol·licitud. 

Quarta. Quantia de les subvencions

L'assignació pressupostària per a les ajudes regulades en les presents bases serà d'un import global màxim de 30.000 €, el finançament del qual serà a càrrec a la partida 430-4700 del Pressupost 2014 de la Regidoria de Promoció Econòmica.  

4.1 Sobre costos d'inversió a empreses de nova creació: Fins el 20% del cost d'inversió amb un màxim de 1000 € per sol·licitud (referent al concepte 3.1 i 3.2 de l’apartat anterior).

4.2 Sobre costos d'inversió a empreses que tinguin com a mínim 5 any d’antiguitat per a la modernització del negoci: Fins el 10% del cost d'inversió amb un màxim de 500 € per sol·licitud (referent al concepte 3.3 de l’apartat anterior).

4.3 Per creació de llocs de treball: de 400 € a 550 € per cada lloc de treball estable creat, que suposi increment net de plantilla i sigui ocupat per treballadors que tinguin la residència al municipi de Solsona acreditada amb un mínim de 12 mesos abans de l’aprovació de les bases (referent al concepte 3.4 de l’apartat anterior).

· Es concedirà 400 € per cada lloc de treball estable creat.

· S’incrementarà en 150 € si la creació d’ocupació incideix en un sector de mercat estratègic:

· Medi Ambient 
· Energies Renovables

· Noves tecnologies 

· Forestal

· Turístic

· Social.
4.4 L'import màxim de la subvenció que es podrà concedir a cada beneficiari sol·licitant, sumant ambdós conceptes (despeses d'inversió i creació de llocs de treball), serà de 2.500 euros.

Cinquena. Sol·licituds 

5.1 El termini de sol·licitud d'aquestes ajudes s’iniciarà l’endemà de la publicació al BOP d’aquestes Bases fins al 31 d’octubre del 2014 a les 14h o fins l’exhauriment de la partida pressupostària. 

5.2. Procediment de concessió

1. La concessió de les ajudes regulades en aquestes bases s’efectuarà en règim de convocatòria oberta, a través d'un procediment de concurrència de  limitada competitivitat, donada la modalitat de les ajudes que exigeixen uns requisits molt concrets.

2. La concessió d’ajudes s’efectuarà fins a esgotar el crèdit disponible, de conformitat amb el pressupost municipal per a l'exercici anual. 

5.3 Les sol·licituds es presentaran al registre general de l’Ajuntament de Solsona i s'adreçaran a l'Alcalde-President en qualsevol de les formes previstes a l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. 

5.4 Les sol·licituds (imprès 1) aniran acompanyades dels documents següents: 
a) Documentació acreditativa de la representació de qui subscriu la sol·licitud i registral (Còpia confrontada de l’escriptura de constitució i modificació de la societat inscrites en el Registre Mercantil, si es tracta d'una societat mercantil o inscrites en el Registre de Cooperatives, quan sigui el cas). 

b) Còpia confrontada del NIF de la persona física o jurídica titular de l'activitat. 

c) Declaració responsable de compliment de les obligacions tributàries i de la Seguretat Social (imprès 2); amb aportació del certificat o document acreditatiu lliurat pels òrgans competents de l'Agència Estatal d'Administració Tributària i de la Tresoreria de la Seguretat Social. 

d) Domiciliació bancària diligenciada per l’entitat financera (imprès 3).
e) Declaració de subvencions rebudes de l’Ajuntament o altres administracions per a la mateixa actuació (Imprès 4)

f) Ajut de foment de l’ocupació (Imprès 5)

g) Còpia confrontada de l'últim rebut de l'IAE o d'alta, si es tracta d'una activitat de nova creació. 

h) Llicència d’activitat econòmica
i) Memòria del projecte amb una presentació de l'empresa, del producte, del mercat i del procés productiu o servei. 

j) Detall valorat de les inversions. Documentació tècnica que acrediti la realització d’actuacions que són objecte de la subvenció i Pressupost detallat de despeses.
k) Còpia confrontada del contracte o contractes laborals concertats per cobrir les places de nova creació. 

l) Còpies confrontades de les relacions nominals de treballadors corresponents a l'any natural immediatament anterior a aquell en què es produeixi la sol·licitud, i també de les relacions dels mesos següents, fins a l'última confeccionada abans de la data de formalització del contracte o contractes laborals pels quals es sol·licita subvenció. 

m) Document justificatiu que la persona es troba en situació d’atur abans de ser contractat o donar-se d’alta d’autònom.

L’Ajuntament facilitarà models normalitzats de la documentació anterior.
5.4 Si la sol·licitud no reuneix els requisits establerts en aquestes bases o

es requereix informació addicional, es requerirà l'interessat perquè esmeni

el defecte o aporti els documents necessaris en un termini de 10 dies hàbils, a partir del dia següent de la notificació. Si en el termini acordat el  sol·licitant no hagués fet les pertinents subsanacions, es procedirà sense més tràmits a l’arxiu de l’expedient.

5.5 Correspon a la Intervenció de l'Ajuntament la fiscalització dels expedients que es tramitin com a conseqüència de les sol·licituds. 

Sisena. Avaluació 

6.1 Les sol·licituds s'avaluaran per mitjà del Comitè Executiu de Solsona Co. El Comitè Executiu de Solsona Co podrà utilitzar l'assessorament extern de professionals en les disciplines que ho requereixin, si s'escau. 

Els criteris per a la valoració de les sol·licituds de subvenció per al foment de la implantació empresarial i la creació de llocs de treball estables seran els següents:
a) Tindran prioritat les empreses de nova implantació al municipi que comportin una incorporació tecnològica rellevant i la creació d'un màxim nombre de llocs de treball estables. 

b) Empreses que generin un valor afegit al seu producte.

c) Es tindran en compte els sectors estratègics d’ocupació i els segments de població a prioritzar (veure punt 4.3).
d) Aspectes qualitatius del projecte i, en especial, la seva contribució a la diversificación econòmica.
e) Que l’empresa estigui integrada en algun gremi o associació representativa del seu sector.
f) Que l’empresa contempli línies de cooperació i coordinació amb altres empreses del territori.

6.2 Es podrà demanar del sol·licitant la modificació o la millora voluntàries dels termes de la sol·licitud. De tot això s'estendrà acta, que s'incorporarà al procediment. 

6.3 Realitzat el tràmit d'audiència, el Comitè Executiu de Solsona Co traslladarà el seu informe sobre la valoració i idoneïtat de la sol·licitud a la Junta de Govern de l'Ajuntament. 

6.4 Avaluada la sol·licitud, l’Ajuntament posarà en coneixement de l'interessat la subvenció que es proposa, si s'escau, i fixarà les condicions a què se sotmetrà el dret a gaudir de l'ajut d'acord amb el que es disposa en aquestes bases.

Setena. Resolució 
7.1 Correspon a  la Junta de Govern Local amb el previ informe del Comitè Executiu de Solsona Co l'atorgament o la denegació de les subvencions, amb la tramitació i autorització de l'expedient de despesa corresponent. 

7.2 El termini màxim per emetre resolució serà de tres mesos comptats a partir de la data d'entrada de la sol·licitud al Registre General de l'Ajuntament. Si transcorregut aquest termini no es dicta resolució expressa, s'entendrà desestimada la concessió de la subvenció. 

7.3 A la resolució d'atorgament, que es notificarà al beneficiari, s'haurà de fer constar els conceptes i la quantia de la subvenció concedida, el termini de realització de la inversió si s'escau i entrada en funcionament de l'activitat, el termini de justificació, i qualsevol altra condició tècnica, econòmica o de compliment d'aquestes bases. 

7.4 L'atorgament de les subvencions es realitzarà a mesura que es presentin les sol·licituds fins a l'exhauriment de les dotacions pressupostàries en l'exercici que es tracti. 

Vuitena. Justificació i control 

8.1 L'adjudicatari de la subvenció resta obligat a justificar mitjançant factures de l’any 2014, l'import total de la despesa per a la qual se sol·licita l'ajut i també ha de facilitar qualsevol informació o comprovació relativa a l'objecte de la subvenció que li pugui requerir l'Ajuntament. 

8.2 L'Ajuntament, un cop finalitzada l'execució del projecte, estendrà acta de comprovació, que se signarà conjuntament amb el beneficiari o el representant. 

8.3 Per a fer efectiu el dret del beneficiari a gaudir de la subvenció atorgada s'haurà de justificar la contractació de treballadors: còpia confrontada del contracte o contractes laborals concertats per cobrir les places de nova creació.

8.4 Els beneficiaris de la subvenció resten obligats a: 
a) Mantenir els llocs de treball creats durant un període mínim de 1 any a comptar des de la data d'inici de la relació laboral que hagi suposat increment net de la plantilla. 

b) Que en cas d'extinció de la relació laboral, sigui quina sigui la causa objecte de l’extinció, amb el treballador que ocupi el lloc de treball objecte de subvenció, la vacant sigui coberta en el termini d'un mes, igualment per un treballador amb veïnatge administratiu al municipi de Solsona, sense variació substancial en el contingut contractual de la relació. 


Cas que la vacant no sigui coberta en el termini assenyalat al paràgraf anterior, es prorratejarà l’import de la subvenció concedida pel temps que hagi durat la relació de treball havent de retornar l'excés de subvenció. 

c) En el cas d'auto-ocupació, el beneficiari està obligat a mantenir aquesta situació durant un període mínim de 1 any. 

8.5 Els beneficiaris de subvenció per les inversions realitzades estan obligats a mantenir l'activitat durant un període mínim de 2 anys. 

8.6 La data límit per a la justificació serà durant el mateix any natural que es demana la subvenció.

Novena. Pagament 
9.1 El pagament de les subvencions s’efectuarà una vegada finalitzada l’activitat subvencionada, contra presentació per part del beneficiari de la corresponent justificació en els termes establerts a l’article anterior. Com a regla general el pagament es realitzarà mitjançant transferència bancària al compte designat pel destinatari de la subvenció.

El termini per a la justificació del compliment de la finalitat per la qual s’ha concedit la subvenció es determinarà en l’acord de concessió.

9.2 Un cop acomplertes pel beneficiari les condicions de l'atorgament de la subvenció, la Junta de Govern Local adoptarà resolució en què es manifesti aquest compliment i s'ordeni el pagament corresponent. 

Desena. Modificació dels actes d’atorgament i reintegrament de l’ajut 
10.1 Procedirà la incoació d’expedient per a modificar els actes d’atorgament i declarar si s’escau el deure de reintegrament total o parcial de l’ajut: 
a) Per incompliment de les obligacions de justificació imposades al beneficiari. 

b) Quan s’hagi obtingut la subvenció sense reunir les condicions requerides. 

c) Per incompliment de la finalitat per a què va ésser concedida la subvenció. 

10.2 La Junta de Govern resoldrà a proposta del Comitè Executiu els expedients de reintegrament d’ajuts. 

Onzena. Compromís signat 

11.1 Previ al pagament de la subvenció i per tal d’assolir l’acompliment de la finalitat de la mateixa, el beneficiari haurà de signar un compromís  conforme es compromet a la seva acceptació, així com el respecte i el compliment de la normativa d’aquestes bases, i també dels condicionants que es puguin establir en la resolució d'atorgament de les subvencions. 

Dotzena. Subrogació en supòsits de successió d’empresa 

13.1 Les empreses resultants de processos de successió d’empresa, per poder gaudir dels ajuts atorgats als beneficiaris originals, caldrà notificar a l’Ajuntament qualsevol canvi dels les persones físiques o jurídiques titulars de l’activitat econòmica.

Tretzena. Disposicions addicionals 

13.1 Els sol·licitants que s'acullen a aquestes bases es comprometen a la seva acceptació, així com el respecte i el compliment de la normativa, i també dels condicionants que es puguin establir en la resolució d'atorgament de les subvencions. 

13.2 Els beneficiaris de la subvenció resten obligats a comunicar a l'Ajuntament la concessió concurrent d'altres subvencions o ajuts atorgats per altres administracions o ens públics o privats. 

13.3 La Junta de Govern resta facultada per a resoldre les interpretacions i casuístiques que es puguin presentar previ informe del Comitè Executiu Solsona Co, així com per a realitzar l'autorització de la despesa de les subvencions. 

13.4 L’import de la subvenció, conjuntament amb el de les subvencions concedides amb la mateixa finalitat per altres administracions públiques, no podrà superar el cost de l’obra o activitat subvencionada.

Catorzena. Disposicions finals

14.1 En tot allò que no es preveu en aquestes bases de manera expressa, serà d'aplicació el que es disposa als articles 223 a 225 de la Llei Municipal i de règim local de Catalunya, 118 a 129 del Reglament d'obres, activitats i serveis dels ens locals de Catalunya, i 81 i 82 del Text Refós de la Llei General Pressupostària en versió aprovada per RDLeg 1091/88, de 23/9/88, i també, al RD 2225/93, de 17/12/93, pel qual s'aprova el Reglament de procediment per a la concessió de subvencions públiques. 

14.2 Les subvencions per inversió establertes en aquestes bases no són compatibles amb l'actual sistema de subvencions municipals per a activitats comercials, industrials i professionals. 

14.3 L'efectivitat de les presents bases entrarà en vigor un cop acomplerts els tràmits legals per a la seva aprovació definitiva.””

Lluís-Xavier Gonzàlez, regidor delegat de Comerç i Promoció econòmica explica que el Comitè que fa la valoració i seguiment de les bases de les subvencions ha considerat necessari introduir unes modificacions a les bases per adoptar-les a la situació real i explica els principals canvis introduïts.

Tot seguit David Manzano diu que el grup de CIU s’alegra que s’hagi obert la convocatòria i considera correctes les modificacions introduïdes.

Pren la paraula Encarna Tarifa i diu que tot el que sigui ajuts a emprenedors cal recolzar-ho i per aquest motiu, el seu vot serà favorable.

Tot seguit es procedeix a la votació i la proposta presentada a la consideració del Ple s’aprova per unanimitat dels regidors.

4. Aprovació inicial de la modificació puntual del Pla d’Ordenació Urbanística Municipal de Solsona per correcció d’errada gràfica referent a l’edificabilitat en patis interiors d’illa a la zona de l’eixample

A petició de l’alcalde, la secretària llegeix la proposta que es porta a la consideració del ple i que diu:

“Atès que s’ha redactat per part dels serveis tècnics municipals el projecte de modificació puntual del Pla d’Ordenació Urbanística Municipal de Solsona per correcció d’errada gràfica referent a l’edificabilitat en patis interiors d’illa a la zona de l’eixample, sense l’informe de sostenibilitat ambiental preliminar per no ésser necessari.

Atès que en data 23 de maig de 2014, mitjançant Provisió d’Alcaldia es va acordar la iniciació del procediment de modificació puntual del Pla d’Ordenació Urbanística Municipal de Solsona per correcció d’errada gràfica referent a l’edificabilitat en patis interiors d’illa a la zona de l’eixample.

Atès que en data 23 de maig de 2014, es va emetre informe de Secretaria sobre la legislació aplicable i el procediment a seguir per a la modificació puntual del Pla d’Ordenació Urbanística Municipal de Solsona per correcció d’errada gràfica referent a l’edificabilitat en patis interiors d’illa a la zona de l’eixample.

De conformitat amb allò que estableixen els articles 22.2.c) i 47.2.m) de la Llei 7/1985, de 2 d’abril, reguladora de les bases del règim local, a proposta de la Comissió Informativa de data 26 de maig de 2014,  es proposa al Ple d’adopció dels següents 

Acords
Primer. Aprovar inicialment el projecte de modificació puntual del Pla d’Ordenació Urbanística Municipal de Solsona per correcció d’errada gràfica referent a l’edificabilitat en patis interiors d’illa a la zona de l’eixample en els termes que consten en l’expedient.

Segon. Obrir un període d’informació pública durant trenta dies, mitjançant anunci en el Diari Oficial de la Generalitat de Catalunya, en el Butlletí Oficial de la Província de Lleida i en el diari ARA.. Durant aquest període quedarà l’expedient a disposició de qualsevol que el vulgui examinar perquè es presentin les al·legacions que es considerin convenients.

Tercer. Suspendre l’atorgament d’aprovacions, autoritzacions i llicències urbanístiques en aquelles zones i/o parcel·les que estan afectades per la present modificació puntual del planejament. La durada de la suspensió és d’un any. 

Aquesta suspensió es publicarà conjuntament amb l’aprovació inicial.

Quart. Sol·licitar simultàniament al tràmit d’informació pública, els informes als Organismes afectats per raó de les seves competències sectorials, els quals l’han d’emetre en el termini d’un mes, llevat que una disposició autoritzi un termini més llarg.

Cinquè. Efectuar les consultes que siguin procedents a les Administracions Públiques afectades i al públic interessat, de conformitat amb allò que s’estableix en el Document de Referència.”

Tot seguit pren la paraula Salvi Nofrarias, regidor delegat d’Urbanisme, i comenta que s’ha detectat que el POUM actualment vigent dóna edificabilitat en determinats patis d’illa i en altres, que reuneixen els mateixos requisits i condicionants, no. Després d’analitzar-ho s’ha conclòs que la diferència de qualificació únicament es pot atribuir a un error en la grafia i per aquest motiu es proposa al Ple una modificació puntual del POUM per arranjar aquestes diferències.
Tots el regidors es mostren conformes amb la proposta presentada. Tot seguit es procedeix a la votació i la proposta presentada a la consideració del Ple s’aprova per unanimitat.
5. Aprovació inicial de la modificació puntual del Pla d’Ordenació Urbanística Municipal de Solsona en el sector H i en el polígon 16 (polígon industrial de la Partida de Santa Llúcia)

A petició de l’alcalde, la secretària llegeix la proposta que es porta a la consideració del Ple i que diu:

“Atès que s’ha redactat, per part dels serveis tècnics municipals, el projecte de modificació puntual del Pla d’Ordenació Urbanística Municipal de Solsona en el sector H i en el polígon 16 (polígon industrial de la partida de Santa Llúcia), sense l’informe de sostenibilitat ambiental preliminar per no ésser necessari.

Atès que en data 23 de maig de 2014, mitjançant Provisió d’Alcaldia es va acordar la iniciació del procediment de modificació puntual del Pla d’Ordenació Urbanística Municipal de Solsona en el sector H i en el polígon 16 (polígon industrial de la partida de Santa Llúcia).

Atès que en data 23 de maig de 2014, es va emetre informe de Secretaria sobre la legislació aplicable i el procediment a seguir per a la modificació puntual del Pla d’Ordenació Urbanística Municipal de Solsona en el sector H i en el polígon 16 (polígon industrial de la partida de Santa Llúcia).

De conformitat amb allò que estableixen els articles 22.2.c) i 47.2.m) de la Llei 7/1985, de 2 d’abril, reguladora de les bases del règim local, el Ple a proposta de la Comissió Informativa de data 26 de maig de 2014, proposa d’adopció dels següents 

Acords
Primer. Aprovar inicialment el projecte de modificació puntual del Pla d’Ordenació Urbanística Municipal de Solsona en el sector H i en el polígon 16 (polígon industrial de la partida de Santa Llúcia) en els termes que consten en l’expedient.

Segon. Obrir un període d’informació pública durant trenta dies, mitjançant anunci en el Diari Oficial de la Generalitat de Catalunya, en el Butlletí Oficial de la Província de Lleida i en el diari ARA. Durant aquest període quedarà l’expedient a disposició de qualsevol que el vulgui examinar perquè es presentin les al·legacions que es considerin convenients.

Tercer. Suspendre l’atorgament d’aprovacions, autoritzacions i llicències urbanístiques per aquelles parcel·les afectades per la modificació del règim urbanístic vigent. La durada de la suspensió és d’un any. 

Aquesta suspensió es publicarà conjuntament amb l’aprovació inicial.

Quart. Sol·licitar simultàniament al tràmit d’informació pública, els informes als Organismes afectats per raó de les seves competències sectorials, els quals l’han d’emetre en el termini d’un mes, llevat que una disposició autoritzi un termini més llarg.

Cinquè. Concedir audiència, simultàniament al tràmit d’informació pública, a l’Ajuntament Olius, atès que el seu àmbit territorial limita amb la modificació de POUM que es proposa.

Sisè. Efectuar les consultes que siguin procedents a les administracions públiques afectades i al públic interessat, de conformitat amb allò que s’estableix en el document de referència.”
Tot seguit pren la paraula Salvi Nofrarias, regidor delegat d’Urbanisme, i explica que l’Ajuntament està vetllant per tal que el polígon industrial disposi de terrenys industrials on es pugui atorgar llicències de construcció en qualsevol moment. Actualment tots els terrenys del sector industrial de Santa Llúcia estan classificats com urbanitzables i no se’ls pot atorgar llicències d’obres fins que s’hagi tramitat l’expedient de reparcel·lació i s’hagi acabat les obres d’urbanització. Amb la finalitat de poder disposar de dues parcel·les industrials sense necessitat de fer tots els tràmits urbanístics es tramita aquesta modificació puntual.

David Manzano demana si hi ha empreses interessades i si aquest és l’espai on s’ubicarà l’heliport.

L’alcalde contesta que de moment no es coneixen empreses però s’ha d’estar apunt pel moment que n’hi hagi.

Pel que fa a l’heliport, sí que fa uns anys s’havia plantejat però  segons ha manifestat darrerament el departament d’Interior, aquest no té previst fer obres en nous equipaments i tots els seus esforços els destinarà a mantenir les edificacions on actualment s’ubiquen els bombers.

Tots el regidors es mostren conformes amb la proposta presentada. Tot seguit es procedeix a la votació i la proposta presentada a la consideració del Ple s’aprova per unanimitat.

6. Aprovació inicial de la modificació puntual del Pla d’Ordenació Urbanística Municipal de Solsona en l’àmbit del sector 7 (la Bòbila)

A petició de l’alcalde, la secretària llegeix la proposta que es porta a la consideració del ple i que diu:

“Atès que a petició de Comercial VitrabeSL, amb CIF núm. B-25037284, els tècnics Joaquim Balaguer i Ariño i Bernat Bover Amorós han redactat el projecte de modificació puntual del Pla d’Ordenació Urbanística Municipal de Solsona en l’àmbit del sector núm. 7 (la Bòbila), sense l’informe de sostenibilitat ambiental preliminar per no ésser necessari.

Atès que en data 23 de maig de 2014, mitjançant Provisió d’Alcaldia es va acordar la iniciació del procediment de modificació puntual del Pla d’Ordenació Urbanística Municipal de Solsona en l’àmbit del sector núm. 7 (la Bòbila).

Atès que en data 23 de maig de 2014, es va emetre informe de Secretaria sobre la legislació aplicable i el procediment a seguir per a la modificació puntual del Pla d’Ordenació Urbanística Municipal de Solsona en l’àmbit del sector núm. 7 (la Bòbila).

Atès que la Comissió d’urbanisme de la Catalunya Central en la sessió del dia  23 de maig de 2014 es pronuncià sobre la modificació de POUM esmentada

Atès que la Comissió Informativa, el dia 26 de maig de 2014, aprovà la proposta que es presenta a la consideració del Ple.

De conformitat amb allò que estableixen els articles 22.2.c) i 47.2.m) de la Llei 7/1985, de 2 d’abril, reguladora de les bases del règim local, proposa al Ple d’adopció dels següents 

ACORDS

Primer. Aprovar inicialment el projecte de modificació puntual del Pla d’Ordenació Urbanística Municipal de Solsona en l’àmbit del sector núm. 7 (la Bòbila) en els termes que consten en l’expedient, condicionat al compliment dels condicionants imposats per la Comissió d’Urbanisme de la Catalunya Central, en la sessió duta a terme el dia 23 de maig de 2014.

Segon. Obrir un període d’informació pública durant trenta dies, mitjançant anunci en el Diari Oficial de la Generalitat de Catalunya, en el Butlletí Oficial de la Província de Lleida i en el diari ARA o el diari Segre. Durant aquest període quedarà l’expedient a disposició de qualsevol que el vulgui examinar perquè es presentin les al·legacions que es considerin convenients.

Tercer. Suspendre l’atorgament d’aprovacions, autoritzacions i llicències urbanístiques a l’àrea del territori objecte de la modificació del planejament. La durada de la suspensió és d’un any. 

Aquesta suspensió es publicarà conjuntament amb l’aprovació inicial.

Quart. Sol·licitar simultàniament al tràmit d’informació pública, els informes als Organismes afectats per raó de les seves competències sectorials, els quals l’han d’emetre en el termini d’un mes, llevat que una disposició autoritzi un termini més llarg.

Cinquè. Concedir audiència, simultàniament al tràmit d’informació pública, a l’Ajuntament Olius, atès que el seu àmbit territorial limita amb la modificació de POUM que es proposa.

Sisè. Efectuar les consultes que siguin procedents a les administracions públiques afectades i al públic interessat, de conformitat amb allò que s’estableix en el document de referència.”
Tot seguit pren la paraula Salvi Nofrarias, regidor delegat d’Urbanisme, i comenta que la modificació que es presenta divideix el sector 7 en dos subsectors amb la finalitat de facilitar la seva gestió. El regidor explica que un propietari de l’àmbit promou la instal·lació d’un equipament esportius en aquesta zona  i seria impossible executar-ho si el planejament no preveu l’’execució per fases.

David Manzano diu que s’alegra de que hi hagi perspectives de poder tenir una piscina coberta  més gran,  equipament que des de fa temps ha estat molt demanat.

Encarna Tarifa comenta que, tot el que sigui facilitar coses per implantar nous projectes, s’ha de recolzar.

Els regidors es mostren conformes amb la proposta presentada. Tot seguit es procedeix a la votació i la proposta presentada a la consideració del Ple s’aprova per unanimitat.

7. Conveni urbanístic referent al polígon 8 (Vilamorós) del Pla d’Ordenació Urbanística Municipal de Solsona
A petició de l’alcalde, la secretària llegeix el conveni urbanístic, signat el dia 23 de maig de 2014, referent al polígon 8 (Vilamorós) de Pla d’Ordenació Urbanística Municipal de Solsona, i que diu :

“Solsona, 23 de maig de 2014

Reunits
D’una banda, David Rodríguez i González, alcalde de l’Excm. Ajuntament de Solsona, assistit per la Secretària de la Corporació, en la seva condició de fedatària pública municipal.

D’una altra, Josep Giralt Forner, major d’edat, amb NIF 39.288.017-S,  en la seva condició d’Administrador únic de Societat Agrària Giralt Forner, SL, amb NIF B62168141, amb domicili a Viver i Serrateix (08673), casa Escardívol. La seva representació li prové de l’escriptura pública atorgada a favor seu davant el Notari de Barcelona, D. Antonio Ventura-Traveset Hernandez, en data 28 de desembre de 1.999, i sota el seu número de protocol 7.019.

Josep Farré Barrera, major d’edat, amb NIF 39.290.435-H, en representació d’Ilac, SL, amb CIF A-25035494, domiciliada a Solsona, C/ Pere Màrtir Colomés, 2, local b. La seva representació li prové de l’escriptura pública atorgada a favor seu  davant el Notari Solsona, Don Pedro B.Ortiz Barquero en data 16 de desembre de 2008 i protocol núm. 1489.

David Rodríguez Serra, major d’edat amb NIF 78.150.645-A, amb domicili a efectes de notificacions en el  C/ La Carrera, 9, 3r, 2a de Solsona i Maria Claustre Serra Ribera, major d’edat amb NIF 39.320.346-Y, amb domicili a efectes de notificacions al C/ Carme, 9, baixos de Solsona.

Maria Carme Sorribes Pujol, major d’edat amb NIF 78.146.750-H, amb domicili a Solsona, Cabana de l’Abat de la partida Santa Llúcia, i Miracle Sorribes Pujol, amb NIF 78.147.733-N, amb domicili a Solsona, Av. Pont, 6, 6è B.

Dionisio Megías González, actuant en nom i representació de la societat mercantil MERCADONA, SA La seva representació li prové de l’escriptura pública de poder atorgada a favor seu davant Notari d'Alboraya (Valencia), José María Cid Fernandez en data 24 de maig de 2012 i sota el seu número de protocol 695, amb domicili al C/ València, 5, de Tavernes Blanques (València).

En els termes indicats, les parts tenen i es reconeixen, en la representació en què respectivament intervenen, plena capacitat legal per l’atorgament d’aquest Conveni Urbanístic i a aquest efecte

Manifesten
I. Que Societat Agrària Giralt Forner, SL, Ilac, SL, David Rodriguez Serra, Maria Claustre Serra Ribera, Miracle Sorribes Pujol i Maria Carme Sorribes Pujol plegats constitueixen el 100% de la propietat privada del sòl inclòs dins del nou àmbit que es preveu delimitar en la futura modificació puntual del POUM de Solsona, del polígon 8 Vilamorós, respecte del que en la sessió de 4 de desembre de 2013 la Comissió Territorial  d’Urbanisme de la Catalunya Central va emetre informe favorable a l’efecte de l’art. 99 del Text Refós de la Llei d’Urbanisme, aprovat pel Decret legislatiu 1/2010, de 3 d’agost, modificat per la Llei 3/2012, de 22 de febrer.

II. Que la societat mercantil Mercadona, SA, té la condició d’arrendatària d’una part de les finques propietat de Societat Agrària Giralt Forner, SL, propietària majoritària de l’àmbit, amb l’objectiu d’instal·lar un establiment a Solsona pel supòsit que s’aprovi la modificació puntual del POUM de Solsona del polígon 8 Vilamorós que ha de preveure concentrar en una parcel·la el sostre comercial (sense increment del sostre actualment previst).

III. Que la Comissió Territorial d’Urbanisme de la Catalunya Central en l’esmentat informe ha declarat que l’actuació urbanística prevista fonamenta convenientment les raons d’interès públic que l’han motivada, en el sentit que la nova configuració de les zones verdes permetrà una millor integració d’aquestes en el sistema general d’espais lliures de Solsona, així com crear un recorregut per vianants continu entre l’eixample i el centre històric. Així mateix la concentració de totes les peces de dotació del sector (zones verdes, equipaments i usos comercials) configurant la façana del nou Passeig Àngel Guimerà, permetrà una millor relació d’aquestes amb la ciutat.

IV. Que tal com recull l’Informe Comissió Territorial d’Urbanisme de la Catalunya Central la proposta de modificació del POUM té un clar caràcter social perquè ha de facilitar el desenvolupament d’un àmbit de la ciutat que ha quedat pendent d’urbanitzar en ple casc urbà del municipi en bona mesura com a conseqüència de la greu crisi immobiliària actual.

V. Que, a la vista dels anteriors antecedents, a fi i efecte de facilitar el màxim la iniciativa pública de l’Ajuntament en relació a la tramitació urbanística derivada la futura modificació puntual del POUM de Solsona del polígon 8 Vilamorós i coordinar els seus esforços pel bon èxit del projecte, en la representació que ostenten, manifesten la seva voluntat de subscriure el present Conveni Urbanística amb subjecció a les següents

Clausules
Primera. Societat Agrària Giralt Forner, SL, Ilac, SL, David Rodríguez Serra, Maria Claustre Serra Ribera, Miracle Sorribes Pujol i Maria Carme Sorribes Pujol, manifesten amb la signatura del present Conveni la seva plena conformitat amb els objectius exposats per l’Ajuntament en la futura modificació puntual del POUM de Solsona del polígon 8 Vilamorós que l’Ajuntament de Solsona promoure i tramitarà, dins dels terminis més breus possibles i en coordinació amb les altres Administracions implicades.

Segona. Societat Agrària Giralt Forner, SL, Ilac, SL, David Rodriguez Serra, Maria Claustre Serra Ribera, Miracle Sorribes Pujol i Maria Carme Sorribes Pujol es comprometen amb la signatura del present Conveni a consensuar de forma voluntària la futura Reparcel·lació de les finques incloses dins l’àmbit a fi i efecte de facilitar el màxim la futura gestió urbanística de l’àmbit, retirant la seva representativitat que havien assignat a Tecomax, SL i donant-la al representant de Societat Agrària Giralt Forner, SL, Josep Giralt Forner amb DNI 39.288.017S.

Tercera. Mercadona, SA en la seva condició d’arrendatària d’una gran part de les finques que constitueixen la part majoritària de l’àmbit i amb la idèntica finalitat de facilitar el màxim la futura gestió urbanística de l’àmbit  i en virtut dels acords assolits en el marc del seu contracte d’arrendament, s’obliga davant  l’Ajuntament de Solsona al següent:

1) A l’aportació davant l’Ajuntament de Solsona del corresponent aval que garanteixi l’execució de les obres d’urbanització del sector en idèntica quantia i substitució de les garanties que actualment obren en poder de l’Ajuntament i foren aportades per l’antic promotor, l’empresa Tecomax, SL, si bé en el supòsit que en el termini de sis mesos des de l’aprovació definitiva de la futura modificació puntual del POUM de Solsona del polígon 8 Vilamorós, Mercadona, SA no disposi de la llicencia d’obres, aquest aval li haurà de ser retornat.
2) Així mateix, un cop s’aprovi definitivament la futura modificació puntual del POUM de Solsona del polígon 8 Vilamorós, i s’hagi aprovat el corresponent instrument reparcel·latori, Mercadona SA assumirà íntegrament els costos de totes les obres necessàries per a la completa urbanització de l’àmbit, assumint totes les partides corresponents a obres d’urbanització que correspondrien als propietaris de l’àmbit signants del present Conveni.

Quarta.- Aquest Conveni s’integrarà en la documentació de la modificació puntual del POUM de Solsona del polígon 8 Vilamorós que promourà l’Ajuntament des de l’inici de la seva tramitació i amb aquest serà objecte d’informació pública i no s’entendrà perfeccionat ni obligarà a les parts fins a la seva aprovació pel ple de la Corporació.

Cinquena.- El present Conveni té naturalesa jurídico-administrativa i les qüestions relatives al seu compliment, interpretació, efectes i extinció són competència de l’ordre contenciós administratiu.

I perquè així consti, com a prova de la seva conformitat, signen vuit exemplars del present Conveni a un únic efecte, en el lloc i data assenyalats al principi.”

Pren la paraula l’alcalde i comenta que tots els propietaris del nou àmbit del polígon 8, han signat un conveni on manifesten al seva conformitat en els canvis urbanístics que es proposen, cosa que permetrà  coordinar els seus esforços pel bon èxit del projecte.

L’alcalde explica que el canvi que es planteja permetrà desenvolupar tot el sector de la Cabana del Catedràtic, una de les assignatures pendents de Solsona en matèria d’Urbanisme.

David Manzano explica que el grup de CIU s’abstindrà en la votació ja que l’equip de govern no els ha tingut en compte i no els ha informat en tot el procés 
Tot seguit l’alcalde diu que no sols ho ha explicat sinó que ho ha fet tres vegades, amb cadascun dels portaveus que ha tingut el grup municipal en aquesta legislatura. Afegeix que el que avui es porta al Ple està en consonància al que ja fa temps que es parla.

David Rodríguez diu que també ha explicat el projecte a l’Associació de Comerciants de Solsona i a uns 40 titulars d’establiments comercials del nucli antic, entre els quals hi ha posicionaments de tota mena.

David Manzano explica que el grup de CIU es mostrava d’acord amb la modificació quan totes les posicions eren favorables. 

Tot seguit es procedeix a la votació i el conveni urbanístic que es presenta a la consideració del Ple s’aprova per majoria absoluta del nombre legal de membres de la corporació, amb 8 vots a favor i 5 abstencions dels regidors Esteve Algué i Cardona (CiU), Francesc Azorín i Montañà (CiU), David Manzano i Soler (CiU), Sílvia Torra i Vila (CiU) iJuan Campus i García (CIU).

8. Aprovació inicial de la modificació puntual del Pla d’Ordenació Urbanística Municipal de Solsona en l’àmbit del polígon 8 (Vilamorós)
A petició de l’alcalde, la secretària llegeix la proposta que es porta a la consideració del ple i que diu:

“Atès que s’ha redactat, per part dels serveis tècnics municipals, el projecte de modificació puntual del Pla d’Ordenació Urbanística Municipal de Solsona en l’àmbit del polígon 8 – Vilamorós, sense l’informe de sostenibilitat ambiental preliminar per no ésser necessari.

Atès que en data 23 de maig de 2014, mitjançant Provisió d’Alcaldia es va acordar la iniciació del procediment de modificació puntual del Pla d’Ordenació Urbanística Municipal de Solsona en l’àmbit del polígon 8 – Vilamorós.

Atès que en data 23 de maig de 2014, es va emetre informe de Secretaria en relació amb la legislació aplicable i el procediment a seguir per a la modificació puntual del Pla d’Ordenació Urbanística Municipal de Solsona en l’àmbit del polígon 8 – Vilamorós.

De conformitat amb allò que estableixen els articles 22.2.c) i 47.2.m) de la Llei 7/1985, de 2 d’abril, reguladora de les bases del règim local, a proposta de la Comissió Informativa de data 26 de maig de 2014, es proposa al Ple d’adopció dels següents 

Acords
Primer. Aprovar inicialment el projecte de modificació puntual del Pla d’Ordenació Urbanística Municipal de Solsona en l’àmbit del polígon 8 – Vilamorós en els termes que consten en l’expedient.

Segon. Obrir un període d’informació pública durant trenta dies, mitjançant anunci en el Diari Oficial de la Generalitat de Catalunya, en el Butlletí Oficial de la Província de Lleida i en el diari ARA o el diari Segre. Durant aquest període quedarà l’expedient a disposició de qualsevol que el vulgui examinar perquè es presentin les al·legacions que es considerin convenients.

Tercer. Suspendre l’atorgament d’aprovacions, autoritzacions i llicències urbanístiques a l’àmbit territorial afectat per la  modificació del règim urbanístic vigent. La durada de la suspensió és d’un any. 

Aquesta suspensió es publicarà conjuntament amb l’aprovació inicial.

Quart. Sol·licitar simultàniament al tràmit d’informació pública, els informes als Organismes afectats per raó de les seves competències sectorials, els quals l’han d’emetre en el termini d’un mes, llevat que una disposició autoritzi un termini més llarg.

Cinquè. Efectuar les consultes que siguin procedents a les administracions públiques afectades i al públic interessat, de conformitat amb allò que s’estableix en el document de referència.”

L’alcalde explica que el projecte de modificació puntual del POUM redefineix l’àmbit del polígon 8 del POUM, afectant a una superfície total de 20.578 metres quadrats. L’objectiu és fixar una nova ordenació de volums edificables i zones verdes i concentrar en una parcel·la tot el sostre comercial (sense incrementar el sostre total) i aconseguir integrar les zones verdes dins el sistema general d’espais lliures de la ciutat de forma més efectiva.

L’ordenació proposada defineix tres grans illes edificables entre els carrers  d’Àngel Guimerà i a un nou passeig, reordena cadascuna d’aquestes illes per tal d’ubicar les edificacions residencials i relocalitza les zones verdes. 

L’alcalde afegeix que la proposta que se’ns fa és molt positiva per la ciutat perquè es crea un espai públic que no es tenia, es guanya una zona verda a prop del nucli antic, de la residència d’avis i del centre sanitari. També explica que la urbanització del sector permetrà arranjar un problema de clavegueram que fan temps que es pateix al voltant de la zona on es vol actuar.

David Manzano demana si l’empresa Mercadona ha garantit que les obres d’urbanització fossin executades per empreses de Solsona,

L’alcalde i el regidor delegat de Comerç i Promoció econòmica, Lluís Xavier Gonzàlez, contesten que no està garantit.

David Manzano demana si es té un estudi dels llocs de treball que es crearan amb la implantació del supermercat Mercadona.

L’alcalde contesta que es poden fer estudis però els resultats d’aquests no es poden vincular a la concessió o denegació de la llicència d’activitats.
David Manzano comenta que modificant el POUM es dóna a Mercadona un privilegi atès que sense la modificació del planejament no s’hauria implantat i no entén el posicionament tant radical d’ERC a favor d’instal·lar Mercadona al mig de la ciutat.
L’alcalde diu que la proposta no ve de Mercadona sinó de tots els propietaris del sector i que la pròpia Comissió Territorial d’Urbanisme de la Catalunya Central en un informe reconeix que l’actuació urbanística prevista està justificada en raons d’interès públic. En aquest sentit, l’Ajuntament no es pot oposar a una proposta que presenten conjuntament tots els propietaris del sector.

Tot seguit es procedeix a la votació i el conveni urbanístic que es presenta a la consideració del Ple s’aprova per majoria absoluta del nombre legal de membres de la corporació, amb 8 vots a favor i 5 abstencions dels regidors Esteve Algué i Cardona (CiU), Francesc Azorín i Montañà (CiU), David Manzano i Soler (CiU), Sílvia Torra i Vila (CiU) iJuan Campus i García (CIU).

9. Proposta de les festes laborals de caràcter local per a l’any 2015

A petició de l’alcalde, la secretària llegeix la proposta que es porta a la consideració del ple i que diu:

“Vist l’escrit presentat pels Serveis Territorials a Lleida del Departament d’Empresa i Ocupació de la Generalitat de Catalunya en què demana que per acord de Ple es proposin els dos dies de festa laboral de caràcter local per a l’any 2015.

Vist el que disposa l’article 37.2 de l’Estatut dels treballadors que indica que de les catorze festes laborals dues tindran caràcter local i, d’acord amb el Decret 177/1980, de 3 d’octubre, en el qual s’estableix que les dues festes locals seran fixades per Ordre del Conseller d’Empresa i Ocupació, a proposta dels municipis respectius, es proposa al Ple l’adopció dels acords següents:

Primer. Proposar, pel municipi de Solsona, els dies 8 i 9 de setembre de 2015 com a festes laborals de caràcter local.

Segon. Comunicar aquest acord als Serveis Territorials a Lleida del Departament d’Empresa i Ocupació de la Generalitat de Catalunya.”

Els regidors es mostren conformes amb la proposta presentada. Tot seguit es procedeix a la votació i la proposta presentada a la consideració del Ple s’aprova per unanimitat.

10. Informes i resolucions

Encarna Tarifa, regidora delegada d’Educació, dóna compte dels treballs realitzats pels alumnes de la UEC per al desenvolupament d’una aplicació per a mòbils relacionada amb els bolets de la Mare de la Font. Pel que fa a la llar d’infants municipal, explica les millores que s’han fet en les portes que comuniquen les aules del centre i l’habilitació d’un espai al pati per als nens i nenes de zero a un any. Quant a l’Escola Setelsis, informa de la intervenció efectuada al sorral.

Continua encara amb la paraula la mateixa regidora i dóna compte del consell escolar de l’Escola El Vinyet celebrat avui mateix i també de la proposta de creació d’una xarxa d’insubmissió que, a través de la FAPC, es fa arribar als centres i que, a nivell de Solsona, es preveu tractar al consell escolar municipal del dia 2 de juny.

Intervé a continuació la regidora delegada de Governació, Isabel Roca, i explica que el proper dia 2 de juny es posarà en funcionament la nova zona blava d’aparcaments a la plaça de Sant Roc i al passatge Guitart. Explica també que a l’exterior de l’Escola Setelsis han començat a fer pràctiques els agents cívics que col·laboraran en l’accés al centre escolar. Finalment, dóna compte de la campanya de seguiment dels gossos que es fa juntament amb la regidoria de Medi Ambient.

Maria Tripiana, regidora delegada d’Acció Social, informa de les activitats que es duen a terme amb motiu de la Setmana de la Gent Gran, així com de la final dels Menutenigmes que es farà el proper dia 5 de juny i de la gimcana que organitza el Consell d’Infants i Adolescents de Solsona per al dia 6 de juny.

Tot seguit, pren la paraula Salvi Nofrarias i, com a regidor delegat d’Urbanisme, informa dels punts següents:

· pel que fa al carrer de Francesc Ferrer i Guàrdia, explica que és previst que el dia 2 de juny comencin les obres de millora,
· quant a les obres de la nova biblioteca, comenta que el contractista s’ha compromès a tenir l’obra acabada el dia 31 d’agost, amb la qual cosa només restarà pendent la contractació del mobiliari,
· en relació als nínxols i columbaris, les obres ja estan acabades,
· finalment, explica que el proper dia 2 de juny començaran les obres del camí de cal Robert a la Mare de la Font (camí de la partida de Sant Pere Màrtir).
Continua encara amb la mateixa paraula el mateix regidor i, pel que fa al servei municipal d’aigües, comenta que és prevista l’adquisició d’un software que faciliti una millor gestió del servei.

A continuació, intervé Lluís-Xavier González i, pel que fa a la regidoria de Promoció Econòmica, dóna compte dels treballs realitzats des del Dispositiu d’Inserció Laboral, del curs de marketing on-line per a aturats, de la visita efectuada a les instal·lacions de l’empresa Taurus a Oliana, de la jornada que el dia 30 de maig es farà sobre possibilitats de creació de feina i de la presentació que es va fer a Cardona del projecte del Pla d’impuls dels polígons industrials
Quant a l’àrea de Turisme, informa de la signatura del conveni per a les visites guiades i de les ofertes turístiques  per a la campanya d’estiu.

En relació al Comerç, d’una banda comenta que es prepara una reunió amb representants dels comerços de diferents carrers i places de la ciutat per tractar el tema dels llums ornamentals de Nadal, i, de l’altra, explica que es treballa en les primeres propostes del Pla de Dinamització Comercial. 

Continua encara amb la paraula Lluís-Xavier González i, pel que fa a l’àrea de Comunicació, dóna compte de la instal·lació de wi-fi en algunes instal·lacions municipals.

Finalment, i pel que fa a la regidoria d’Esports, informa dels punts següents:

· quant al campus Èlite Jove d’enguany, comenta que ja s’ha signat el conveni de col·laboració.
· pel que fa a les instal·lacions esportives municipals, detalla els treballs de manteniment efectuats al camp de futbol i a la pista de pàdel vella.
· quant a la campanya d’estiu, explica, que es treballa, d’una banda, en la redacció de les bases per a la contractació del personal necessari per treballar a les piscines municipals i, de l’altra, en la preparació de les activitats que s’oferiran

· subvencions esports base es resoldran en pocs dies.
· a partir del dia 2 de juny es podran fer les reserves on line de les pistes de tennis, pàdel i frontó

Lluís-Xavier González clou la seva intervenció convidant els regidors als actes esportius que se celebraran a Solsona els propers dies i, especialment, al partit de futbol-sala que el proper dia 10 de juny enfrontarà les seleccions de Catalunya i d’Andorra al pavelló municipal d’esports.

La regidora delegada de Cultura, Sara Alarcón, dóna compte  de la representació que els alumnes de l’Escola Arrels faran pels carrers de Solsona el proper dia 6 de juny en el marc dels actes del Tricentenari, així com de l’edició d’un nou fulletó informatiu amb la resta d’activitats del Tricentenari.

La mateixa regidora informa també de l’estat en què es troba la tramitació dels ajuts convocats per a les entitats culturals – de les que s’han rebut vint-i-tres sol·licituds – i de les activitats que es faran en el 12è cicle “Solsona dóna la nota”.

Judit Cardona, regidora delegada de Medi Ambient, dóna compte de la sessió del Consell Municipal de Sostenibilitat duta a terme el dia 8 de maig, de la que en destaca les actuacions previstes per al present exercici 2014, i de les activitats previstes en el marc de la 7a Setmana del Medi Ambient, que se celebrarà el proper cap de setmana. Finalment, informa de l’ajut per a l’enllumenat eficient que la Diputació de Lleida ha concedit a l’Ajuntament de Solsona i que servirà per a la millora energètica mitjançant la substitució de làmpades en diferents equipaments municipals.

Intervé finalment l’alcalde, David Rodríguez, i dona compte de la reunió mantinguda  amb el Director General de Benestar i Família a Lleida   que informà que les obres de construcció del casal cívic poden estar acabades a final d’any.
A continuació, i donant compliment a l'article 42.2 del ROF, la secretària dóna compte a la corporació dels decrets que van del 57/2014 al 96/2014 i que són les resolucions preses per l'Alcaldia des de la darrera sessió plenària.

11. Precs i preguntes

David Manzano, portaveu del grup municipal de CiU, planteja els precs i preguntes següents:

· existència de diverses faroles foses a l’accés a les pistes de tennis municipals.

Respon el regidor delegat d’Esports, Lluís-Xavier González, i comenta que ja és previst canviar-les.

Salvi Nofrarias, regidor de l’àrea de Serveis, respon que es tracta d’una actuació que es farà de manera progressiva com a manteniment cada any.

· adreçada a la regidora delegada del Vinyet, demana en quin estat es troben les aportacions a l’inventari de camins.

Sara Alarcón respon i explica que, des dels serveis tècnics municipals, s’ha atès moltes visites i que, de moment, han estat presentades cinc o sis al·legacions.

· adreçada a la regidora de Governació, en relació a les zones blaves, demana si és previst ampliar-les a altres sectors de la ciutat i, en relació a les pilones d’accés al nucli antic, demana si es col·locarà aviat la de l’entrada per la plaça de Palau.

Respon Isabel Roca i explica que s’ha contemplat la possibilitat de crear dues noves zones en el futur i, quant a les pilones, comenta que el sistema és encara en fase de proves.

· adreçada a la regidora de Cultura, demana en quin punt es troba el tema de la seguretat dels mascles de la tronada.

La regidora de Cultura, Sara Alarcon, explica que és en fase d’adaptació a les noves normatives i que es preveu tancar l’espai en què es realitza la tronada i l’esclat dels mascles.

Intervé novament David Manzano i demana quin és el parer dels trabucaires i de l’Agrupació de Geganters en aquest afer, a la qual cosa la regidora de Cultura respon que els trabucaires estan d’acord amb les mesures que es prenguin i els geganters, en principi, també. El que sí que és clar, acaba manifestant la regidora, és que ajuntament, confraria i geganters faran el que calgui per tal que es compleixi la normativa de seguretat.

· en relació al conveni amb els propietaris de la placeta situada davant l’edifici Tauro, demana si l’equip de govern és conscient del precedent que es crea i quina actuació s’hi farà.

Respon el regidor d’Urbanisme, Salvi Nofrarias, respon afirmativament i explica el contingut del conveni signat amb els veïns.

David Manzano demana a l’alcalde una valoració de les paraules que va adreçar al  responsable del departament d’Empresa i ocupació, en les quals donava la sensació que el tema de Tradema havia deixat de ser prioritari  per la Generalitat.

L’alcalde contesta que Francesc- Xavier Mena (aleshores conseller) i Josep Maria Pelegrí van generar moltes expectatives quan van dir que  aviat hi hauria solució pels exempleats de la fàbrica i ara es palpa que les paraules no tenien fonaments.

David Manzano demana quins passos ha fet l’Ajuntament amb els responsables del grup Sonae per aconseguir nous llocs de treball a Solsona.

L’alcalde contesta que en relació ha aquest tema sempre ha confiat molt amb la Generalitat i totes les empreses que han vingut a l’Ajuntament de Solsona interessant-se pel tema les ha derivat a la Generalitat ja que disposa de més mitjans i personal preparat per dur a terme negociacions.

David Manzano també demana per la llicència del cobert agrícola, en el sentit que la llicència atorgada no és a precari.

Salvi Nofrarias contesta que en algun moment ell va dir que la llicència d’obres  hauria de ser a precari però segons els informes tècnics la llicència d’obres ha de ser normal. Sobre aquest tema l’alcalde diu els acords adoptats s’han fet seguint la proposta dels  tècnics municipals.

Tot seguit Esteve Algué, sobre l’esmentada llicència, diu que la normativa aprovada s’hauria d’aplicar a aquest cobert amb efectes retroactius.

L’alcalde contesta que això que ha dit el sr. Esteve Algué és totalment il·legal.

12. Informes d’intervenció: Informe de morositat del 1r trimestre de 2014; Informe d’execució del pressupost del 1r trimestre de 2014

Es dóna  compte dels informes d’intervenció que to seguit es detallen.
“INFORME TRESORERIA I INTERVENCIÓ 1R TRIMESTRE 2014

Informe previst als articles 4.3 i 5.4 de la Llei 15/2010, de 5 de juliol, de modificació de la Llei sobre mesures de lluita contra la morositat en les operacions.

TERMINIS DE PAGAMENT PREVISTOS A LA LLEI 15/2010

A partir de l’1 de gener de 2013…………………………………………….……..30 dies

	
	Nombre
	Import
	%

	Pagaments realitzats durant el trimestre dins el termini legal
	651
	702.318,38 €
	89,76%

	Resta de pagaments
	46
	80.094,55 €
	10,24%

	Pagaments totals durant el trimestre
	697
	782.412,93 €
	100,00%

	Obligacions pendents en les quals s’estigui incomplint el termini legal a la data de tancament del trimestre natural
	3
	170,37 €
	

	Factures que al final del trimestre hagin transcorregut més de tres mesos des de la seva anotació en el registre de factures i no s’hagi reconegut l’obligació
	0
	0,00 €
	


INFORME D’EXECUCIÓ TRIMESTRAL

IDENTIFICACIÓ

1. Òrgan al qual s’adreça: Alcalde de la corporació

2. Caràcter: preceptiu

3. Títol: informe de subministrament d’informació trimestral

ANTECEDETS

L’Ordre HAP/2105/2012, d’1 d’octubre, per la qual es desenvolupen les obligacions de subministrament d’informació que preveu la Llei Orgànica 2/2012, de 27 d’abril, d’estabilitat pressupostària, i sostenibilitat financera, determina les obligacions trimestrals de subministrament indicant que abans de l’últim dia del mes següent a la finalització de cada trimestre de l’any s’ha de trametre la informació que es relaciona a l’article 16 de la mateixa Ordre.

FONAMENTS DE DRET

· Ordre Ministerial HAP/2015/2012, d’1 d’octubre, per la qual es desenvolupen les obligacions de subministrament d’informació previstes en la LOEPSF(OM).

· Llei Orgànica 2/2012, de 27 d’abril, d’estabilitat pressupostària i Sostenibilitat Financera (LOEPSF).

· Llei 15/2010, de 5 de juliol, de modificació de la Llei 3/2004, de 29 de desembre, per la qual s’estableixen mesures de lluita contra la morositat de les operacions comercials.

INFORME
L’article 16 de l’Ordre HAP 2015/2012, d’1 d’octubre, per la qual es desenvolupen les obligacions de subministrament d’informació previstes en la Llei Orgànica 2/2012, de 27 d’abril, d’Estabilitat pressupostària i sostenibilitat financera estableix que abans de l’últim dia del mes següent a la finalització del trimestre caldrà trametre informació relativa:

· a l’actualització i grau d’execució del pressupost així com la previsió de la seva execució fins a la finalització de l’exercici,

· a les obligacions de tercers vençudes, líquides, exigibles, no imputades a pressupost,

· a la informació trimestral relativa a informar en relació a les despeses pendents de pagar

· a la situació dels compromisos de despesa plurianual i a l’execució de l’annex d’inversions i el seu finançament

· a l’actualització del pla de tresoreria

· a la informació que permeti relacionar el saldo resultat dels ingressos i despeses del pressupost amb la capacitat o necessitat de finançament,

· a l’actualització de l’informe de la intervenció del compliment de l’objectiu d’estabilitat, de la regla de la despesa i del límit del deute.

· a la plantilla de personal.

Per la qual cosa, emeto el següent informe:

Personal
A data 31/03/2014 l’Ajuntament de Solsona, té una plantilla de personal de 92 persones els quals es troben dividits en els següents sectors:

	Sector
	Número d’efectius

	Administració general i resta de sectors
	62

	Policia Local
	9

	Escola de Música
	21


L’execució en les despeses de personal, en terme acumulats i fins el 31/03/2014 és la que consta a l’expedient. Aquest import inclou les retribucions bàsiques, les complementàries, els incentius al rendiment, el fons social i la Seguretat Social.

L’evolució per aquest trimestre, en els efectius de personal, han variat d’acord amb els informes mensuals de recursos humans.

Indicadors pressupostaris

1.El grau d’execució del pressupost d’ingressos i despeses, en termes acumulats, del primer trimestre és el que consta a la documentació adjunta.

Sobre la realització dels cobraments/pagaments, és a dir, el grau de realització dels mateixos, en termes totals i per aquest període, determina un nivell de cobrament i pagament satisfactori i s’ajusten als drets reconeguts nets i obligacions reconegudes netes, respectivament, del mateix període.

L’ajuntament no té despeses pendents d’aplicar a pressupost.

La previsió del romanent de tresoreria per a despeses generals a la fi del primer trimestre és el que es resumeix a la documentació.

2.En relació a la situació dels compromisos de despeses plurianuals i a l’execució de l’annex d’inversions i el seu corresponent finançament s’informa que l’ajuntament té en curs els projectes d’inversió que s’han reconegut fins a la data de finalització del primer trimestre. S’han incorporat els romanents de crèdit incorporables que es van detallar a la liquidació de l’exercici 2013.

3.Pel que fa al pla de tresoreria, cal ressaltar que els fons líquids a final del primer trimestre són de 1.358.729,11 €.

Indicadors comptabilitat nacional
Sobre l’objectiu d’estabilitat pressupostària, compliment de la regla de la despesa i límit del deute viu:

S’ha informat el compliment de l’Estabilitat pressupostària, de la Regla de la despesa i nivell de deute.

CONCLUSIONS

L’Ajuntament compleix el primer trimestre de 2014 amb els objectius d’Estabilitat pressupostària, Regla de la despesa i nivell d’endeutament inferior al 75%.

S’informa favorablement sobre la previsió i execució del pressupost d’ingressos i despeses d’aquest primer trimestre.”

L'alcalde aixeca la sessió, de la qual, com a secretària, estenc aquesta acta.

La secretària actal.





Vist i plau









L'alcalde

